Proiect

Parlamentul Republicii Moldova

Lege privind protecţia animalelor
Parlamentul adoptă prezenta lege organică. 

În spiritul respectului faţă de viaţă şi fiinţe, pentru îmbunătăţirea relaţiilor dintre oameni şi animale şi pentru garantarea bunăstării populaţiei şi a mediului, Statul promovează şi reglementează prevenirea cruzimilor faţă de animale, bunăstarea şi protecţia acestora şi condamnă orice acte de cruzime şi maltratare a animalelor, inclusiv cel de abandon.

Articolul 1. Obiectul de reglementare 

Prezenta lege reglementează măsurile necesare pentru deţinerea şi asigurarea condiţiilor de viată şi bunăstare ale animalelor. 
Articolul 2. Cadrul juridic 

(1) Cadrul juridic în domeniul protecţiei animalelor este reprezentat, de prezenta lege, de alte acte legislative şi normative în domeniu precum şi de tratatele internaţionale la care Republica Moldova este parte. 

(2) Dacă un tratat internaţional la care Republica Moldova este parte conţine alte reglementări decît cele prevăzute de legislaţia naţională în domeniul protecţiei animalelor se vor aplica prevederile tratatului internaţional. 

Articolul 3. Domeniul de aplicare 

Prevederile prezentei legi se aplică tuturor persoanelor fizice şi juridice care deţin animale indiferent de domeniul de activitate, tipul de proprietate şi forma juridică de organizare.

Articolul 4. Noţiuni generale
În sensul prezentei legi, noţiunile utilizate semnifică următoarele:

animal - orice vieţuitoare neumană, aparţinând grupului vertebratelor.

deţinător de animale - persoană fizică sau juridică care are în posesie permanentă animale în calitate de proprietar de animale şi/sau deţinător de exploataţie, sau de îngrijitor temporar al animalelor. Această categorie include, fără excepţie, conducătorii grupurilor de animale, ai mijloacelor de transport în care se află animale, precum şi administratorii exploataţiilor de tipul: tîrguri sau expoziţii de animale, tabere de vară, ferme de animale, centre de colectare a animalelor şi unităţi de sacrificare;

rău tratament aplicat animalului - creşterea animalelor în condiţii de aglomerare excesivă, prilejuind suferinţe greu de suportat;  transportul sau expunerea animalelor în condiţii de înghesuire şi durată excesivă, în poziţii care le prilejuiesc suferinţe sau neavând îndeajuns aer şi apă; lipsirea unui animal propriu sau aflat în îngrijire, de hrană adecvată şi apă în cantităţi suficiente, de un adăpost curat şi aerisit, sau neacordarea unor posibilităţi minimale de mişcare;  supunerea animalelor la munci mai presus de puterile lor, pentru care nu sunt apte în raport cu specia, vârsta, starea fizică, inclusiv o gestaţie înaintată, sau folosirea de juguri, hamuri nepotrivite, ce pot provoca suferinţe; lovirea brutală sau înţeparea animalelor pentru a le forţa să depună eforturi peste puterile lor sau pentru a sili să se ridice un animal căzut suprasolicitat în muncă, rănit sau bolnav;  nerespectarea odihnei necesare pentru animalele de muncă, sau ţinerea lor excesivă sub intemperii; izgonirea sau lăsarea în părăsire a animalelor domestice de muncă, utilitare de alt fel sau de companie, care nu mai pot fi folosite fiind bătrâne, bolnave sau infirme; folosirea animalelor pentru concursuri, competiţii de alergare, spectacole inclusiv cele de circ, filmări, reclame, publicitate, exhibiţii, distracţii, sporturi, sau ţinerea lor în grădini zoologice fără grija necesară pentru siguranţa şi bunăstarea animalelor în cauză, ca şi pentru soarta lor ulterioară; dresajul brutal al animalelor, iritarea, sperierea animalelor sau lăsarea fără control strict a oricărui animal propriu sau aflat în custodie care ar putea fi agresiv faţă de oameni sau animale; aţâţarea animalelor unele împotriva altora, ori împotriva oamenilor, comerţulul ilegal cu animale.

cruzime fata de animale - orice acţiune efectuată în mod direct sau indirect, cu intenţie sau din imprudenţă, care poate să aibă drept urmare o suferinţă fizică şi/sau psihică a unui animal; vătămarea gravă a organismului sau moartea nejustificată a animalului în raport cu normele legale; punerea în pericol neîndreptăţită a vieţii animalului indiferent dacă animalul aparţine sau nu făptaşului, nu are un proprietar ori custode, trăieşte liber în natură sau este captivă; omorârea animalelor, din perversitate, precum si prin practicarea tirului pe animale domestice sau captive; organizarea de lupte intre animale sau cu animale; folosirea de animale vii pentru dresajul câinilor pentru a le controla agresivitatea; folosirea de animale pentru expoziţii, publicitate, realizare de filme sau in scopuri asemănătoare, daca aceste activităţi le provoacă acestora suferinţe fizice si psihice, afecţiuni sau răniri; abandonarea unui animal a cărui existenta depinde de îngrijirea omului;  administrarea de substanţe destinate stimulării capacitaţilor fizice ale animalelor in timpul competiţiilor sportive, sub forma dopajului.
Articolul 5. Principiile de bază privind protecţia animalelor 

La deţinerea animalelor se vor respecta următoarele principii de bază: 

- tratamentul inuman aplicat animalului ete incompatibil cu principiile moralităţii şi umanităţii;
- protecţia animalelor de la suferinţe fizice sau psihice inclusiv de la moarte ;
- nimeni abandonează un animal;

- asigurarea condiţiilor de întreţinere a animalelor trebuie să corespundă necesităţilor etologice în funcţie de speciei şi rasă;

- animalele sunt fiinţe sensibile, capabile de suferinţă fizică şi psihică, având şi o valoare intrinsecă, în afara celei utilitare;

- omul are obligaţia de a nu abuza de viaţa şi serviciile animalelor, eliminând moartea lor ne-necesară şi evitând sau reducând în cea mai mare măsură posibilă suferinţa pe care folosirea lor le-ar putea-o produce;

- suprimarea vieţii unui animal trebuie să se producă numai prin procedee sau metode legale stiinţific fundamentate, adecvate speciei şi împrejurărilor, care pot să înlăture sau să reducă până la un nivel minim suferinţa fizică şi psihică a animalului.
- participarea cetăţenilor şi societăţii civile la elaborarea şi realizarea programelor în domeniul protecţiei animalelor.

Articolul 6. Acţiuni formativ-educative în domeniu protecţiei animalelor
 (1) În scopul formării unei culturi adecvate a cetăţenilor în relaţii cu animalele, educarea şi întărirea atitudinii umanitare a comportamentului faţă de animale, neadmiterea cruzimii faţă de animale, se organizează instruirea şi educarea în domeniul protecţiei animalelor.
 (2) Ministerul Educaţiei şi Tineretului va include, în programele destinate formării şi perfecţionării cadrelor se specialitate, tehnicienilor sau lucrătorilor din domeniile medical-veterinare, biologice şi zootehnice, a noţiunilor cu caracter ştiinţific, tehnic şi etic menite să asigure respectul faţă de viaţă şi înlăturarea sau reducerea în cea mai largă măsură posibilă a suferinţei animalelor asupra cărora se exercită activităţi umane. 

(3) Ministerul Educaţiei şi Tineretului, inclusiv structurile teritoriale, vor desfăşura, în colaborare cu organizaţiile neguvernamentale de protecţie a animalelor şi al altor foruri, programe educative urmărind prevenirea cruzimii faţă de animale şi protecţia acestora, inclusiv prin informarea cetăţenilor despre legislaţia privind protecţia animalelor. Acţiunile educative privind prevenirea cruzimii şi protecţia animalelor vor avea în vedere şi unele grupuri de animale nevertebrate, în special insecte, crustacee şi moluşte.
Articolul 7. Autoritatea naţională competentă 

(1) Ministerul Agriculturii şi Industriei Alimentare, prin Inspectoratul Veterinar de Stat, reprezintă autoritatea naţională competentă în sensul prevederilor prezentei legi. 

(2) În cadrul Inspectoratului Veterinar de Stat funcţionează, în limita personalului aprobat, un serviciu de protecţie a animalelor, iar la nivelul direcţiilor sanitare veterinare raionale este desemnată o persoană care are ca atribuţii de serviciu şi protecţia animalelor. În localităţile rurale aceste atribuţii se pun pe seama unor funcţionari din cadrul primăriilor în colaborare cu medicul veterinar de stat.
(3) Inspectoratul Veterinar de Stat are următoarele atribuţii: 

a) coordonează şi exercită controlul de stat asupra respectării legislaţiei cu privire la protecţia animalelor ;

b) elaborează instrucţiuni de aplicare a prevederilor prezentei legi privind normele de deţinere, adăpostire si întreţinere a animalelor inclusiv celor sălbatice;
c) stabileşte cerinţe privind controlul aplicării prezentei legi şi a instrucţiunilor specifice, realizează inspecţiile privind protecţia animalelor;
d) exercită şi alte atribuţii prevăzute de legislaţia în domeniu.

(4) Pentru îndeplinirea prevederilor prezentei legi, persoanele împuternicite, potrivit atribuţiilor de serviciu, au acces in clădiri, adăposturi şi alte locuri unde sunt ţinute animalele, precum si dreptul de a solicita orice informaţie si documente necesare controlului si de a preleva probe pentru cercetări şi analize de laborator. 

(5) In situaţia în care locul unde sunt ţinute animalele se afla la domiciliul sau reşedinţa deţinătorilor de animale, accesul persoanelor împuternicite, în acest spaţiu se face cu acordul deţinătorului. In lipsa acordului, deţinătorul de animale are obligaţia de a face dovada respectării dispoziţiilor art. 8. 

Articolul 8. Obligaţiile deţinătorilor de animale

(1) Deţinători de animale au următoarele obligaţii:

- de a asigura aplicarea normelor sanitare veterinare si de zooigienă privind adăpostirea, hrănirea, îngrijirea, reproducţia, exploatarea, precum si a celor referitoare la protecţia si bunăstarea animalelor. 
- de a avea un comportament lipsit de brutalitate fata de acestea, de a asigura condiţiile elementare necesare scopului pentru care sunt crescute, precum si de a nu le părăsi sau izgoni. 
- de a asigura acestora, in funcţie de nevoile etologice, specie, rasa, sex, vârstă si categorie de producţie, următoarele: 
a) un adăpost corespunzător; 
b) hrana şi apa suficiente; 
c) posibilitatea de mişcare suficientă; 
d) îngrijire şi atenţie. 
(2) Deţinătorilor de animale le este strict interzis sa aplice relele tratamente animalelor sau cruzimea faţă de ele. 
Articolul 9. Deţinerea animalelor
(1) Cerinţele privind deţinera animalelor trebuie să corespundă nevoilor etologice animalului în funcţie de specie, rasa, sex, vârstă şi sînt aprobate de Inspectoratul Veterinar de Stat.
(2) Locul deţinerii animalelor trebuie să fie dotat în aşa fel în cît animalului săi fie asigurat loc pentru mişcare, aerisire, temperatură şi umiditate normală, iluminare naturală.
 (3) Deţinătorii de animale au obligaţia de a îngriji si trata in mod corespunzător un animal bolnav sau rănit. 
 (4) Animale sălbatice pot fi deţine, în conformitate cu normele Legii regnului animal. 

Articolul 10. Reproducţia animalelor

Deţinătorii de animale care selecţionează un animal pentru reproducţie au obligaţia de a respecta caracteristicile anatomice, fiziologice si comportamentale ale speciei si rasei respective, astfel încât sa nu fie compromise performantele, sănătatea si bunăstarea descendenţilor. 
Articolul 11. Dresajul animalelor
Persoana care contribuie la dresarea unui animal are obligaţia de a folosi mijloace de dresaj care sa nu provoace traume psihice sau fizice, precum si de a folosi metode care sa nu prejudicieze sănătatea ori bunăstarea animalului. 
Articolul 12. Comerţul cu animale 

Ministerul Agriculturii şi Industriei Alimentare, din considerente privind protecţia animalelor sau conservarea speciilor de animale existente pe teritoriul tarii, poate impune anumite condiţii, precum şi limita sau interzice importul, exportul, tranzitul si comerţul cu animale, ţinând cont de reglementările comunitare. 
Articolul 13. Transportarea animalelor

(1) Transportatorii au obligaţia de a transporta animalele in condiţii corespunzătoare, în funcţie de specie, sex, vârstă, categorie de producţie, pentru a evita rănirea sau epuizarea fizica a acestora. 
(2) Condiţiile privind transportul animalelor se stabilesc prin ordin al Ministerul Agriculturii şi Industriei Alimentare.
Articolul 14. Folosirea în scop publicitar, în spectacole, expoziţii, competiţii sau alte manifestări similare

(1) Animalele pot fi folosite în scop publicitar, spectacole, expoziţii, competiţii sau alte manifestări similare numai daca: 
a) organizatorul asigura condiţiile prevăzute la art. 8; 
b) sănătatea si bunăstarea animalelor nu sunt puse in pericol. 
(2) In cursul competiţiilor sau cu alte ocazii este interzis sa se administreze animalelor substanţe ori sa fie supuse unor procedee pentru creşterea sau diminuarea nivelului natural al performantelor. 
(3) Deţinătorul animalelor, a căror utilizare în scop publicitar, spectacole, expoziţii, competiţii sau alte manifestări similare a devenit imposibilă, este obligat să asigure acestor animale condiţii de întreţinere conforme cerinţelor prezentei legi.
Articolul 15. Intervenţii chirurgicale 

(1) Animalele sunt supuse intervenţiilor chirurgicale numai în cazurile motivate. 
(2) Intervenţiile chirurgicale se efectuează sub anestezie locala sau, după caz, generala, numai de către medici veterinari. 
Articolul 16. Sacrificarea sau uciderea animalelor
(1) Animalele nu vor fi supuse unor suferinţe inutile in cazul sacrificării sau uciderii. 
(2) Sacrificarea sau uciderea animalelor se va efectua cu respectarea prevederilor legale specifice în vigoare aprobate de Ministerul Agriculturii şi Industriei Alimentare. 
(3) Prevederile alin. (1) şi (2) nu se aplica animalelor care, datorita unor accidente sau boli, trebuie sacrificate ori ucise imediat. 
Articolul 17. Folosirea animalelor în scopuri experimentale sau în alte scopuri ştiinţifice
Animalele pot fi folosite pentru cercetare ştiinţifica, diagnosticarea de boli, producerea unor medicamente sau produse biologice, precum si in alte scopuri similare, atunci când obiectivul activităţii nu poate fi atins prin alte metode ce nu implica folosirea animalelor. Animalele folosite în scopuri experimentale sau ştiinţifice sunt supuse unor reguli de protecţie specifice stabilite prin lege, fără a li se provoca suferinţe inutile.
Articolul 18.  Controlul obştesc
(1) Statul garantează participarea publicului la luarea deciziilor privind protecţia animalelor, precum şi la exercitarea controlului obştesc asupra modului în care persoanele fizice şi juridice respectă legislaţia privind deţinerea şi protecţia animalelor, în baza unei informări ample a populaţiei şi asigurării accesului acesteia la orice informaţie de interes public.
(2) Structurile legal constituite ale societăţii civile, al căror domeniu de activitate vizează protecţia animalelor  şi/sau protecţia mediului, au dreptul şi acestora li se va acorda posibilitatea reală de a se implica în elaborarea Strategiei, Metodologiilor şi Normelor de aplicare a acestei legi, precum şi în aplicarea şi supravegherea respectării ei. Sarcina de a coordona, supraveghea şi controla protecţia animalelor din teritoriu poate fi atribuită la solicitare, reprezentanţilor societăţii civile cu sprijinul inclusiv logistic al autorităţilor publice locale şi al organelor sanitare veterinare.

Articolul 19. Răspunderea pentru încălcarea prezentei legi 

(1) Încălcarea prevederilor prezentei legi atrage răspunderea civilă sau administrativă conform legislaţiei în vigoare. 

(2) Constituie contravenţii administrative în sensul prezentei legi: 

- Creşterea animalelor în condiţii de aglomerare excesivă, prilejuind suferinţe greu de suportat;
- Transportul sau expunerea animalelor în condiţii de înghesuire şi durată excesivă, în poziţii care le prilejuiesc suferinţe sau neavând îndeajuns aer şi apă;
- Lipsirea unui animal propriu sau aflat în îngrijire, de hrană adecvată şi apă în cantităţi suficiente, de un adăpost curat şi aerisit, sau neacordarea unor posibilităţi minimale de mişcare 
- Supunerea animalelor la munci mai presus de puterile lor, pentru care nu sunt apte în raport cu specia, vârsta, starea fizică, inclusiv o gestaţie înaintată, sau folosirea de juguri, hamuri nepotrivite, ce pot provoca suferinţe;
- Lovirea brutală sau înţeparea animalelor pentru a le forţa să depună eforturi peste puterile lor sau pentru a sili să se ridice un animal căzut, suprasolicitat în muncă, rănit sau bolnav ;
- Izgonirea sau abandonarea animalelor care nu mai pot fi folosite fiind bătrâne, bolnave sau infirme;
- Lovirea, hăituirea, chinuirea, dresajul brutal al animalelor precum şi  folosirea animalelor vii pentru dresajul cîinilor sau pentru a controla agresivitatea lor;
- Administrarea de substanţe destinate stimulării capacităţilor fizice ale animalelor sau aplicarea de procedee pentru creşterea sau diminuarea nivelului natural al performanţelor dacă acestea constituie un risc pentru sănătatea şi bunăstarea animalului;
- Incinerarea, îngroparea, jupuirea sau începere oricărei prelucrări a corpului animalului după deces nesigur;
- Uciderea în condiţii provocatoare de suferinţe intense sau prelungite a animalelor fără respectarea prevederilor tehnice şi de comportament uman, necesare reducerii până la nivelul minim posibil a suferinţei animalelor sau fără punerea în practică a normelor de euthanasiere;
- Uciderea sau provocarea unor suferinţe, ce puteau fi evitate, animalelor folosite în scopuri ştiinţifice, fără respectarea legislaţiei existente în acest domeniu;
- Torturarea, mutilarea, sufocarea, otrăvirea în afara limitelor şi metodelor legal reglementate în cazul unor rozătoare sau insecte dăunătoare.
Articolul 20. Dispoziţii finale 

 Guvernul, în termen de 6 luni: 

- va aduce actele sale normative în concordanţă cu prezenta lege; 

- va asigura elaborarea, actualizarea, reexaminarea şi anularea de către organele centrale de specialitate a actelor vizînd obiectul prezentei legi. 

Preşedintele Parlamentului

Notă informativă

asupra proiectului de lege privind  protecţia animalelor

Legea privind protecţia animalelor aduce în legislaţia RM principii etice şi norme ştiinţific fundamentate privind protecţia animalelor, corespunzătoare în aspectele lor de bază atât standardelor internaţionale actuale, cât şi tradiţiilor de omenie şi preocupărilor de protecţie faţă de vieţuitoare existente în ţara noastră.

Ea răspunde unei necesităţi deosebite, semnalată în ultimii ani cu insistenţă, într-un sector semnificativ al vieţii sociale şi al conştiinţei umane.

Printre principiile de bază recunoscute de stat prin această Lege, se înscriu respectul faţă de viaţă şi făpturi, odată cu necesitatea implementării progresive a normelor internaţionale şi naţionale moderne, cu caracter ştiinţific şi etic, în întreaga sferă a protecţiei animalelor.

Bazate pe o amplă documentaţie în domeniu, dispoziţiile legii promovează cu fermitate aceste principii, ţinând totodată seama, în modalităţile de transpunere a lor în viaţă, de contextul socio-economic prezent, din ţara noastră.

Considerând că etica faţă de viaţă şi fiinţe constituie o latură definitorie a demnităţii şi spiritualităţii omului, iar pe de altă parte având în vedere relaţia existentă între agresivitatea faţă de animale şi apariţia unor comportări violente ale unui individ în mediul social, statul încurajează prin lege şi acţiunile educative adresate copiilor, tinerilor, populaţiei adulte precum şi personalului tehnic de toate categoriile care manipulează animale, având drept obiectiv o comportare omenoasă faţă de făpturi prevenirea actelor de cruzime şi cunoaşterea normelor raţionale de protecţie a animalelor, paralel cu protecţia sănătăţii publice şi a mediului. 
Prevederile acesteia sunt generale, fiind valabile pentru întregul cîmp al problemelor de protecţie a animalelor din RM şi cuprinzând toate categoriile de animale, dar lăsând loc totodată, conform uzanţelor internaţionale, unor dezvoltări sau reglementări cu caracter special, paralele ori ulterioare, pentru unele domenii specifice deosebit de complexe, cum este acela al experimentării asupra animalelor sau  protecţia animalelor de companie.

Legea defineşte cruzimea faţă de animale într-o concepţie aprofundată, care ţine seama atât de drepturile etice ale animalelor (Declaraţia Universală a Drepturilor Animalelor), proclamate solemn în 1978 la Organizaţia Mondială pentru Educaţie, Ştiinţă şi Cultură (U.N.E.S.C.O.), cît şi de cerinţele sociale, tinzînd să realizeze o interfaţă reală între aceste două categorii de aspecte.

În acest spirit, ea specifică, în raport cu gravitatea lor, diversele acte concrete care se încadrează în conceptul definit, constituind contravenţii privitoare la răul tratament al animalelor sau cruzimea faţă de animale.

Sfera de preocupări a Legii cuprinde animalele vertebrate, trăind libere în natură, captive sau domestice, printre care cele utilitare, de tracţiune sau povară, cele destinate consumului alimentar, obţinerii de blănuri şi alte produse, sau aparţinând altor categorii.

Legea dezvoltă acest ultim domeniu, având în vedere rolul social pozitiv al ataşamentului faţă de animalele în dezvoltarea unei atitudini de înţelegere şi grijă a copiilor şi adulţilor faţă de semeni şi de toate fiinţele din jurul lor. 

Privitor la situaţiile, judicios evaluat, în care suprimarea vieţii, unui animal poate fi considerată juridic acceptabilă, legea dispune respectarea riguroasă a prevederilor internaţionale şi naţionale referitoare la metodele şi substanţele adecvate, în raport cu specia şi împrejurările, pentru a evita în cea mai largă măsură posibilă suferinţa fizică şi psihică a animalelor, precum şi alte abuzuri.

Legea de faţă aduce problematica protecţiei animalelor în RM la nivelul standardelor etice şi ştiinţifice moderne.

Având în vedere ca domeniul dat este lipsit de reglementare la momentul actual precum şi necesitatea armonizării cadrului juridic al RM cu legislaţia Europeană şi în special la Directivele Comisiei Europene privind protecţia animalelor vertebrate utilizate în scopuri ştiinţifice şi metode şi norme admise sau interzise de euthanasie la animale, solicităm Parlamentului susţinerea şi votarea acestui proiect de lege.
Deputat,

Vladimir FILAT

